遂初泉
作者：趙蕃
朝代：宋

paragraphs: 荆溪溪水清無底，下有亂石白齒齒。
東坡先生所卜居，想像神遊應不死。
後來高躅嗣者誰，東門孫氏賢塤箎。
不惟文采風流是，釀酒喜客俱似之。
憶昨爲官在吳里，三年徵逐一日爾。
詩傳活法付乃兄，酒有名方屬吾弟。
當時釀熟曾入唇，大孫絕嘆能逼人。
世間名賢久難辨，顧恐石室來亂真。
遂初自是渠家賦，大孫取以名其住。
我今以是謚君酒，要使交情不忘故。
嗟予老矣百不如，有竹萬箇中藏書。
願從吾徒授此術，歸去傭田親種秫。